**Stimați colegi,**

**Ziua Mondială a Farmaciştilor (25 septembrie)** marchează aniversarea înfiinţării în 1912 a **Federației Farmaceutice Internaționale (FIP)** (organismul global pentru farmacie, științe farmaceutice și educație farmaceutică), fiind adoptată de Consiliul FIP în 2009. Campania Zilei Mondiale a Farmaciştilor este condusă de FIP în fiecare an, cu tema aleasă de Biroul FIP.

**Tema Zilei** **Mondiale a Farmaciştilor din 25 septembrie 2024 evidențiază o realitate care nu mai poate fi contestată, și anume, integrarea comunității farmaciștilor din lumea întreagă în *„satisfacerea nevoilor globale de sănătate”.***

Și în acest an, cu această ocazie, campania FIP reprezintă un mijloc de a celebra potențialul profesiei noastre de a-și aduce contribuția la îmbunătățirea sistemelor naționale de asigurare a sănătății.

Colegiul Farmaciștilor din România răspunde și în 2024 apelului FIP de alăturare la marcarea Zilei Mondiale a Farmaciștilor, prilej cu care amintește, o dată în plus, factorilor de decizie și publicului larg, faptul că rolul farmaciștilor în satisfacerea nevoilor de sănătate rămâne crucial pentru construirea de comunități mai sănătoase și la nivel național, așa cum se întâmplă pretutindeni în lume.

FIP subliniază în mesajul său faptul că farmaciştii își exercită profesia ca membri integranţi ai sistemelor de sănătate, jucând un rol vital în acoperirea nevoilor de sănătate. Sunt direct implicați în asigurarea accesului la medicamentele esențiale și în utilizarea optimă a acestora, dar și-au extins expertiza pentru a contribui semnificativ la îngrijirea pacienților și la sănătatea publică. În multe țări din lume, ca și în România, farmaciștii sunt primul punct de contact pentru consiliere în probleme de sănătate și asistență medicală primară, în special în mediile cu resurse limitate de profesioniști în domeniul sănătății. Farmaciștii au un rol esențial în educația sanitară a comunităților, contribuind la alfabetizare în domeniul sănătății, sprijinind campaniile de sănătate publică, participând la cercetarea și dezvoltarea de noi medicamente, implicându-se în farmacovigilență și asigurându-se că antibioticele sunt utilizate numai atunci când este necesar, demonstrând – așa cum au făcut-o în timpul pandemiei de COVID-19 – că farmaciștii sunt în fruntea abordării crizelor globale de sănătate.

FIP evidențiază dezvoltarea de noi strategii globale de sănătate, care stabilesc provocări urgente actuale și viitoare, cum ar fi lipsa accesului la îngrijirea sănătății, lipsa de profesioniști din domeniul sănătății, rezistența la antimicrobiene, schimbările climatice și poluarea aerului, HIV și boli infecțioase emergente. În deplin consens cu această abordare, ***Strategia naţională de sănătate pentru perioada 2023 – 2030*,** aprobată de **HOTĂRÂREA Guvernului României Nr. 1.004 din 20 octombrie 2023,** urmărește crearea unui sistem de îngrijiri de sănătate rezilient, cost-eficace şi care să furnizeze servicii de înaltă calitate şi tehnologii medicale inovative, sigure şi accesibile. Îmi revine datoria să subliniez importanța pe care *Strategia naţională de sănătate* o acordă îmbunătăţirii accesului şi diversificării serviciilor de sănătate furnizate în farmaciile comunitare.

Pașii deja făcuți de farmacia comunitară pe acest drum sunt bine cunoscuți: testarea rapidă de diagnostic pentru COVID-19, vaccinarea antigripală, depistarea nivelului de risc de diabet zaharat.

Avem așadar datoria, stimați colegi, de a continua acțiunile demarate, pentru implementarea de noi servicii farmaceutice!

**Cu aleasă considerație,**

**Prof. univ. emerit dr. farm. Dumitru LUPULIASA**

**Președintele Colegiului Farmaciștilor din România**